JacarandaFM kondig nuwe omroepers aanLiesl Laurie (Foto: Facebook) JacaradaFM het Maandag aangekondig dat twee nuwe omroepers, onder wie ŉ voormalige Mej. Suid-Afrika, van 1 September by dié stasie aansluit. ŉ Aankondiging is ook gemaak oor Bridget Masinga se plaasvervanger. Dié nuus volg nadat Masinga en Rian van Heerden vroeër aangekondig het hulle roep die radiostasie vaarwel toe. JacarandaFM het Maandag in ŉ verklaring gesê die omroeper Thabiso “Mack” Rapapali gaan van September in Masinga se plek op weeksdae tussen 09:00 en 12:00 uitsaai. Rapapali is sedert 2013 betrokke by die stasie. Hy was voorheen verantwoordelik vir die laataand-, naweek- en vroegaandprogramme. Die voormalige Mej. SA, Liesl Laurie, sluit ook by die stasie aan. Sy sal voortaan verantwoordelik wees vir programme op Sondae tussen 20:00 en 24:00. Thabiso “Mack” Rapapali (Foto: Facebook) “JacarandaFM is tot dusver ŉ wonderlike reis en droom, en ek onderneem om verder net nog méér vermaaklike programme op die lug te hê,” het Rapapali gesê. Kevin Fine, die stasie se algehele bestuurder, sê luisteraars is in vir ŉ ding. “Rapapali se talent en dryfkrag het al duidelik geblyk en ons kan nie wag om saam met hom te groei in die nuwe tydgleuf nie. Terselfdertyd is Liesl ŉ wonderlike toevoeging tot die stasie.” Kriya Gangiah is voortaan ook weeksdae tussen 04:00 en 06:00 op die lug, Johnny Simpson op die naweke tussen 12:00 en 16:00 en Carla Mackenzie op weeksaande tussen 22:00 en 01:00.